Ο **Τάκης Σινόπουλος** (Επιτάλιο Ηλείας, 17 Μαρτίου 1917 - 25 Απριλίου 1981) ήταν Έλληνας ποιητής και συγγραφέας.

Βιογραφία
---------

Γεννήθηκε στην Αγουλινίτσα και ήταν πρωτότοκος γιος του φιλολόγου Γιώργου Σινόπουλου και της Ρούσας-Βενέτας Αργυροπούλου. Σπούδασε ιατρική στο πανεπιστήμιο Αθηνών και αποφοίτησε το 1944. Το 1934 δημοσίευσε το ποίημα *«Προδοσία»* και το διήγημα *«Η εκδίκηση ενός ταπεινού»* στην Πυργιώτικη εφημερίδα «Νέα Ημέρα» με το ψευδώνυμο **Αργυρός Ρουμπάνης**. Το 1941 επιστρατεύτηκε ως λοχίας υγειονομικού στο Λουτράκι, ενώ κατά τη διάρκεια της κατοχής δημοσίευσε μεταφράσεις Γάλλων ποιητών καθώς και μερικά δοκίμια για την ποίηση. Το 1942 φυλακίστηκε για μικρό χρονικό διάστημα από τους Ιταλούς ως αντιστασιακός ενώ την περίοδο του εμφυλίου ήταν γιατρός σε τάγμα πεζικού. Με το τέλος του εμφυλίου άρχισε να εργάζεται ως γιατρός παθολόγος στην πρωτεύουσα. Το 1951 κυκλοφόρησε την πρώτη του ποιητική συλλογή με τίτλο *«Μεταίχμιο»*.   

Ανήκε στην εκδοτική ομάδα των «Δεκαοχτώ Κειμένων», των «Νέων Κειμένων» 1-2, της «Κατάθεσης '73» και του περιοδικού «Η Συνέχεια». Ακόμη, συνεργάστηκε με πολλά περιοδικά («Νέα Εστία», «Φιλολογικά Χρονικά», «Οδυσσέας» (Πύργου), «Κοχλίας», «Πειραϊκά Γράμματα», «Αγγλοελληνική Επιθεώρηση», «Καινούρια Εποχή», «Ζυγός», «Εποχές», «Τραμ», «Ο Ταχυδρόμος» κ.ά.   

Ανήκει στην πρώτη μεταπολεμική γενιά. Επηρεάστηκε ιδιαίτερα από τους Τ.Σ. Έλιοτ, Σεφέρη και Έζρα Πάουντ. Γενικά η ποίηση του είναι λυρική, επιγραμματική και κυριαρχείται από τραγική αυτογνωσία και απαισιοδοξία. Στα τελευταία χρόνια της ζωής του παρατηρήθηκε μια μεταστροφή στη χρήση του γλωσσικού υλικού προς έναν αντιποιητικό, επιθετικό και συχνά ειρωνικό λόγο. Μεγάλο μέρος της βιβλιοθήκης του το είχε δωρίσει στο πανεπιστήμιο Θεσσαλονίκης.

Έγραψε επίσης τις ποιητικές συλλογές *«Το άσμα της Ιωάννας και του Κωνσταντίνου»*, που τιμήθηκε με το κρατικό βραβείο ποίησης το 1961, *«Γνωριμία με τον Μαξ»*, *«Νύχτα και αντίστιξη»*, καθώς και διάφορες μελέτες και δοκίμια όπως την *«Στροφή»* για το έργο του Σεφέρη. Του απονεμήθηκε το 2ο Κρατικό Βραβείο Ποίησης για «Το άσμα της Ιωάννας και του Κωνσταντίνου» το 1962.

Απεβίωσε στον Πύργο στις 25 Απριλίου 1981 (παραμονή του Πάσχα του 1981). Ήταν παντρεμένος με την Μαρία Ντότα, η οποία το 1995 δώρισε το σπίτι που έμενε στον δήμο Νέας Ιωνίας με σκοπό την στέγαση του ιδρύματος «Τάκης Σινόπουλος». Προτομή του ποιητή υπάρχει στην πλατεία, έξω από το σπίτι του, στην οδό Τάκη Σινόπουλου στον Περισσό.

Έργα
----

### Ποίηση

* Μεταίχμιο (1951)
* Άσματα (1953)
* Η γνωριμία με τον Μαξ (1956)
* Ελένη, Δίφρος (1957)
* Η νύχτα και η αντίστιξη (1959)
* Μεταίχμιο Β΄ (1957)
* Το άσμα της Ιωάννας και του Κωνσταντίνου (1961)
* Η ποίηση της ποίησης (1964)
* Νεκρόδειπνος (1970)
* Πέτρες (1972)
* Το χρονικό (1975)
* Ο χάρτης (1977)
* Νυχτολόγιο (1978)
* Συλλογή Ι 1951-1964 (1976) και Συλλογή ΙΙ 1965-1980 (1980), όπου είναι συγκεντρωμένο το ποιητικό του έργο
* Το γκρίζο φως (1982)
* Ποιήματα για την Άννα (1999)

### Μελέτες

* Τέσσερα μελετήματα για τον Σεφέρη (1984)
* Μεταίχμιο (1984)
* Χρονικό αναγνώσεων (1999, ανθολογία κριτικών κειμένων του)

Παραπομπές
----------

1. 1 2  (Αγγλικά) *SNAC*. w6hh9j9q. Ανακτήθηκε στις 9  Οκτωβρίου 2017.
2. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb131831817. Ανακτήθηκε στις 10  Οκτωβρίου 2015.
3. ↑  Η Ελληνική ποίηση «Ανθολογία-Γραμματολογία», εκδ. Σόκολη, σ. 134, 1990
4. ↑  Νεκρόδειπνος, Σπουδαστήριο Νέου Ελληνισμού

Πηγές
-----

* Εθνικό Κέντρο Βιβλίου, βιογραφικό, βιβλιογραφία και εργογραφία Αρχειοθετήθηκε 2021-09-16 στο Wayback Machine.
* Λεξικό Νεοελληνικής Λογοτεχνίας (εκδόσεις Πατάκη, σελ. 2017

Εξωτερικοί σύνδεσμοι
--------------------

* Πύργος-Τάκης Σινόπουλος (Αρχείο ντοκιμαντέρ της ΕΡΤ)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 7528864
* **ΕΒΕ**: 29128
* **AA**: 129967
* **BiblioNet**: **11857**
* LCCN: n82126551
* ISNI: 0000 0001 2119 5300
* GND: 119153599
* SUDOC: 084332492
* BNF: cb131831817 (data)

 |

 |